
ואלה השמות 
אורי מייטליס
שיח לשבת שמות
ואלה שמות בני ישראל הבאים מצרימה את יעקב איש וביתו באו.
שם פרשתנו, הוא שם סיפרנו הנפתח השבוע, הוא "שמות". פרשה זו גדושה באירועים מרתקים ומכוננים בחיי העם היהודי ובהיסטוריה האנושית בכללה. אך מצאתי לנכון לגעת במילה (השניה, לאחר המילה "ואלה") הפותחת את הפרשה, המילה שהיא שם הפרשה, היא שם הספר, היא –  "שמות". 

מהו אותו שם של משהו? האם דבר המבטא מהות פנימית של הדבר או שמא סתם תווית המודבקת לאובייקט – סימול בעלמא? לשאלה זו נפקא מינה כבר לגבי הפיסקא הראשונה לעיל כשדיברנו על שם הפרשה ושם הספר – עד כמה מהותי השם "שמות" למהותו של הספר, למהות הפרשה. 
לשם דיון בשאלה זו ננקוט בכלל: שכדי להבין מהותו ופירושו של מושג מסוים צריך להתבונן בפעם הראשונה בו הוא מופיע בתורה. לכן נחזור מעט לאחור, לפרשה הראשונה של הספר הראשון – לבראשית, לקריאת השמות הראשונה בתורה. 

ויצר ה' אלוקים מן האדמה כל חית השדה ואת כל עוף השמים ויבא אל האדם לראות מה יקרא לו וכל אשר יקרא לו האדם נפש חיה הוא שמו.

אלוקים מביא לאדם חיה חיה, והאדם נותן לכל אחת מהם שם. ובכן מהו מהות אותו השם שנתן לו האדם?

בקריאה חיצונית, מציג פרופסור שלמה בידרמן את קריאת השמות של האדם על פי תפיסת השפה המערבית הפרה-ויטגנשטיינית, של השם כמסמן של משהו החיצוני לו: 

פעולה זו של מתן שמות נתפשה כמעין פעולה טבעית ראשונית של המין האנושי וכתחילת ייחודו הלשוני של האדם משאר "נפש החיה" הסובבת אותו, אבל חשוב להבחין שכאשר מתן השמות נעשה, כבר היו בנמצא קטגוריות מובחנות של דברים – אותם בעלי חיים ש"הונחו" בפני האדם כדי שיוסיף להם את המדבקה המילולית. מבחינה זו, ההתוויה הלשונית טפלה לחלוטין לחלוקה הקטגוריאלית, והאחרונה אינה נתונה כלל לשליטתו של האדם, מתווה השמות.

על פי פרופסו בידרמן האדם רואה קטגוריות של מובחנות של דברים: הוא רואה סוס – ללא השם "סוס", הוא צופה בפרה – ללא השם "פרה", הדברים מובחנים מול עיניו וכל שנותר לו הוא להדביק לו תווית. תווית שעליה השם "סוס" טפלה לאותה חיה שתקרא סוס, ובהמה שמנה שעושה קולות הנשמעים כ"מווו" שמסומלת בשם הטפל למהותה של הבהמה, בשם: "פרה”. 

רבי אייזיק מהומיל אינו מסכים עם גישה זו – המציגה את קריאת השמות של האדם הראשון כ"מדבקה מילולית" ומציג גישה פנימית הרואה בנתינת השם משהו מהותי עד מאוד לדבר לו ניתן השם:

פי' יקרא, כמו קורא הדורות מראש, שקורא אותם משרשם ומקורם הנעלם לבא אל הגילוי, כמי שקורא לאדם שבבית שיצא לחוץ. ככה הביא אל האדם שיקרא הוא משורש החיות דנפש חיה כפי מה שהם משוערים אצלו בערכו דוקא ולא כמו שהם נמשכם מעצמם – שורש הבהמה מפני שור שלמעלה וחית השדה מפני אריה וכו', אלא האדם דוקא ימשיך משרשם כפי מה שנאות לו לפי עבודתו בקדש להמשיך הביטול דבואו נשתחוה ונכרעה לפני ה' אל כל הבע"ח.

לא זו בלבד שאין רבי אייזיק מסכים עם התפיסה שהוצגה לעיל – התפיסה המערבית הקלאסית של שם כתווית המודבקת לדבר שצורתו האובייקטיבית הוטבעה כבר מראש – אלא אם נרצה נוכל אף להציג את גישתו של רבי אייזיק כקרובה במשהו לתפיסת השפה הפוסטמודרניסטית (למרות שבניגוד לזו, אצל ר' אייזיק ישנה חלוקה קטגוריאלית שאינה תלויה בהתוויה הלשונית) – שאין השפה מתארת בלבד את המציאות הקיימת, אלא שהשפה שלנו היא היא היוצרת את המציאות המוצגת לנו. כשהאדם הראשון נותן שם לחיה המוצגת לו, אין הוא מדביק תווית המתארת את העומד מולו, אלא מושך הוא משורש החיות של החיה "כפי מה שנאות לו". לאחר קריאת השם, אין החיות עוד מוצגות לפניו בצורתן האובייקטיבית "כמו שהם נמשכים מעצמם" אלא מוצגות לפניו כפי הסתכלותו של הסובייקט "כפי מה שהם משוערים אצלו בערכו דוקא". 

כדי להבין עד כמה מהותי השם לדבר עצמו הנקרא בו, נראה את דברי רבי אייזיק:

ענין השם ידוע בכתבים שהוא מורה על חבור נפש בגוף בפעם ההוא, כידוע שיש נפש אחת שבאה כמה פעמים בעוה"ז בגופים אחרים, ובגוף הראשון נקרא בשם זה ובגוף השני יקרא בשם אחר לגמרי ובגוף השלישי יבוא עוד בשם אחר, והיינו כפי המכוון באותו הפעם בהתחברות הנפש בגוף על אותו המכוון מורה השם שנק' באותו הפעם. וז"ש כאן וכל אשר יקרא לו האדם נפש חיה - מה שיקרא האדם דייקא כנ"ל בבחינתו וערכו משרש הנפש חיה ויהי' נראה בגוף ג"כ כנ"ל הוא שמו העקרי שבגללו נברא הבע"ח מאין ליש דהכל בשביל האדם כידוע.
 

השם – הוא המורה על אותו חיבור של הנפש בגוף, קרי: מורה על מטרת בואה של נפש זו בגוף זה לעולם, וזאת כפי שזה נראה לאדם – שבשבילו נברא הכל. כך שכפי שהסובייקט קורא לדבר, כך הדבר נתפס אצלו, כשלמעשה כל הדברים הנתפסים אצל הסובייקט הם שם בצורה זאת, אך ורק בשבילו. "לפיכך כל אחד ואחד חייב לומר: בשבילי נברא העולם".

מתוך דברים אלו וממבט זה, נסיים במפורסם (כנראה) בשיריה של המשוררת זלדה – לכל איש יש שם: 

לכל איש יש שם
שנתן לו אלוהים
ונתנו לו אביו ואמו
לכל איש יש שם
שנתנו לו קומתו ואופן חיוכו
ונתן לו האריג
לכל איש יש שם
שנתנו לו ההרים
ונתנו לו כתליו
לכל איש יש שם 
שנתנו לו המזלות
ונתנו לו שכניו
לכל איש יש שם
שנתנו לו חטאיו
ונתנה לו כמיהתו
לכל איש יש שם
שנתנו לו שונאיו
ונתנה לו אהבתו
לכל איש יש שם
שנתנו לו חגיו
ונתנה לו מלאכתו
לכל איש יש שם
שנתנו לו עונות השנה
ונתן לו עיוורונו
לכל איש יש שם
שנתן לו הים
ונתן לו
מותו. 

�	בראשית, ב, יט.


�	מסעות פילוסופיים, עמ' 93.


�	חנה אריאל, בראשית, עמ' 8.


�	שם.


�	סנהדרין דף לז עמ' א.

